題通州通判陳日華二友齋
作者：曾丰
朝代：宋

paragraphs: 吾初丞小邑，誓與松竹爲膠漆。
今公丞大藩，誓與松竹爲金蘭。
維松若竹有何德，和公玉立成三益。
矯矯摩雲性天高，亭亭傲雪心地直。
風月外吾吾强哦，其如松竹偃蹇何。
橫江太守風月主，公與平分無乃多。
况胸有眼筆有口，大與松竹相諧偶。
張陳漫浪耳熱初，管鮑綢繆歲寒後。
三友莫逆俱歲寒，猶遺其一非簡驩。
四科參偶不與班，孔子無容心其間。
愛參初不異顔閔，寄與梅仙勿銜冤。